**Stredná odborná škola polytechnická a služieb**

**arm. gen. L. Svobodu**

**Bardejovská 715/18**

**089 01 Svidník**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**CHARAKTERISTIKA ŠKOLSKÉHO VZDELÁVACIEHO PROGRAMU**

* **výroba konfekcie**

Príprava v školskom vzdelávacom programe Výroba konfekcie v učebnom odbore 3178 F výroba konfekcie zahŕňa teoretické a praktické vyučovanie a prípravu, ktoré vedú k formovaniu osobnosti absolventa schopného kvalifikovane vykonávať prácu na zodpovedajúcej pracovnej pozícii v závislosti od druhu a dĺžky štúdia.

Vzdelávací program vytvára predpoklady pre získanie všeobecných a odborných vedomostí a kompetencií potrebných pre výkon povolania jednoduchých činností v textilnom a odevnom priemysle.

Dvojročný odbor štúdia je pre žiakov zo sociálne znevýhodneného prostredia a málo podnetného prostredia, ktorí sú žiakmi nižších ročníkov základnej školy a nemajú predpoklady na jej úspešné ukončenie.

Predpokladom pre prijatie do učebného odboru dosiahnutie veku 15 rokov v nižších ročníkoch základnej školy, bez predpokladu jej úspešného ukončenia a zdravotné požiadavky uchádzačov o štúdium.

# Základné údaje o štúdiu

|  |  |
| --- | --- |
| **Dĺžka štúdia:** | 2 roky |
| **Forma štúdia:** | denná |
| **Nevyhnutné vstupné požiadavky na štúdium:** | Môže byť prijatý uchádzač, ktorý neukončil vzdelávací program základnej školy v poslednom ročníku alebo posledný ročník neukončil úspešne |
| **Spôsob ukončenia štúdia:**  | Záverečná skúška |
| **Doklad o dosiahnutom vzdelaní:** | Vysvedčenie o záverečnej skúške a dodatok k vysvedčeniu o záverečnej skúške |
| **Poskytnutý stupeň vzdelania:**  | Nižšie stredné odborné vzdelanieISCED 2C |
| **Možnosti pracovného uplatnenia absolventa:** | Odborná príprava pre výkon jednoduchých a pomocných kvalifikovaných prác ako robotník v konfekcii, šička, opravár pracovných odevov a robotník pri výrobe ochranných odevov. |
| **Nadväzná odborná príprava (ďalšie vzdelávanie):**  | Po úspešnom absolvovaní doplnkového kurzu, ktorým sa úspešne ukončí II. stupeň základnej školy môže žiak pokračovať vo vzdelávacom programe na úrovni ISCED 3C |

# Charakteristika absolventa

Absolventi Štátneho vzdelávacieho programu ISCED 2C vzdelávacieho smeru skupiny učebných odborov 31 Textil a odevníctvo po úspešnom ukončení prípravy na povolanie sú zaučenými alebo zaškolenými pracovníkmi pre vykonávanie jednoduchých pracovných operácii a činnosti v textilnej a odevnej výrobe.

Dokážu samostatne vykonávať jednoduché menej náročné pracovné činnosti podľa zaužívaného technologického a  pracovného postupu. Naučenými pracovnými návykmi si samostatne pripravujú pracovisko a volia vhodné, menej náročné pracovné prostriedky, nenáročné pracovné postupy v príprave, realizácii výroby v adjustačnom , baliacom a skladovom procese, využívajú jednoduché strojové zariadenia, nástroje a racionálne využívajú materiálne prostriedky.

Poznajú a vykonávajú úkony údržby jednoduchých strojov a nástrojov, osvoja si základné zásady ochrany životného prostredia, bezpečnosti práce a hygieny svojho pracoviska. Vo vyučovacom procese sa okrem odbornej zložky naučia estetickému cíteniu, podľa možnosti si vyformujú svoju osobnosť, osvoja si základy etických a morálnych hodnôt spoločenského a občianskeho života.

#  3. Učebný plán

|  |  |
| --- | --- |
| **Škola** (názov, adresa)29 | Stredná odborná škola polytechnická a služieb arm, gen. L. Svobodu, Bardejovská 715/18, 089 01 Svidník |
| **Názov ŠkVP** | Výroba konfekcie |
| **Kód a názov ŠVP** | 31 Textil a odevníctvo  |
| **Kód a názov učebného odboru** | 3178 F výroba konfekcie |
| **Stupeň vzdelania** | Nižšie stredné odborné vzdelanie – ISCED 2C |
| **Dĺžka štúdia** | 2 roky |
| **Forma štúdia** | denná |
| **Druh školy** | štátna |
| **Vyučovací jazyk** | slovenský jazyk |
| **Kategórie a názvy vyučovacích predmetov** |
| **1.** | **2.** | **Spolu** |
| **Všeobecnovzdelávacie predmety** | **5** | **4** | **9** |
| slovenský jazyk  | 1  | 1  | 2 |
| občianska náuka | - | 1 | 1 |
| etická výchova/náboženská výchova  | 1 | - | 1 |
| matematika  | 1 | - | 1 |
| telesná a športová výchova  | 2 | 2 | 4 |
| **Odborné predmety** | **26** | **27** | **53** |
| výroba konfekcie | 2 | 3 | 5 |
| odborný výcvik  | 24 | 24 | 48 |
| **Spolu** | **31** | **31** | **62** |
| **Účelové kurzy** |  |  |  |
| Ochrana človeka a zdravia  |  |  |  |
| Telovýchovno-výcvikový kurz  |  |  |  |

**Prehľad využitia týždňov**

|  |  |  |
| --- | --- | --- |
| **Činnosť** | **1. ročník** | **2. ročník** |
| Vyučovanie podľa rozpisu | **33** | **30** |
| Záverečná skúška | **-** | **1** |
| Časová rezerva(účelové kurzy, opakovanie učiva, exkurzie, výchovno-vzdelávacie akcie a i.)  | **7** | **6** |
| Účasť na odborných akciách | **-** | **-** |
| **Spolu týždňov** | **40** | **37** |

**Poznámky k rámcovému učebnému plánu pre 2-ročné učebné odbory:**

a) Rámcový učebný plán vymedzuje proporcie medzi všeobecným a odborným vzdelávaním (teoretickým a praktickým) a ich záväzný minimálny rozsah. Tento plán je východiskom pre spracovanie konkrétnych učebných plánov školských vzdelávacích programov, v ktorých budú vzdelávacie oblasti rozpracované do učebných osnov vyučovacích predmetov alebo modulov. Počty vyučovacích hodín pre jednotlivé vzdelávacie oblasti predstavujú nevyhnutné minimum. V školských vzdelávacích programoch sa rozširujú podľa potrieb odborov a zámerov školy z kapacity disponibilných hodín.

b) Stredné odborné školy pre žiakov so zdravotným znevýhodnením plnia rovnaké ciele ako stredné odborné školy pre intaktných žiakov. Všeobecné ciele vzdelávania v jednotlivých vzdelávacích oblastiach a kompetencie sa prispôsobujú individuálnym osobitostiam žiakov so zdravotným znevýhodnením v takom rozsahu, aby jeho konečné výsledky zodpovedali profilu absolventa. Špecifiká výchovy a vzdelávania žiakov so zdravotným znevýhodnením (dĺžka štúdia, formy výchovy a vzdelávania, podmienky prijímania na štúdium, organizačné podmienky na výchovu a vzdelávanie, personálne, materiálnotechnické a priestorové zabezpečenie, ap.) stanovujú vzdelávacie programy vypracované podľa druhu zdravotného znevýhodnenia.

c) Počet týždenných vyučovacích hodín v školských vzdelávacích programoch je minimálne 30 hodín a maximálne 32 hodín, za celé štúdium minimálne 60 hodín a maximálne 64 hodín. Výučba v učebných odboroch sa realizuje v 1. Ročníku v rozsahu 33 týždňov, v 2. ročníku v rozsahu 30 týždňov (do celkového počtu hodín za štúdium sa počíta priemer 31,5 týždňov, spresnenie počtu hodín za štúdium bude predmetom školských učebných plánov). Časová rezerva sa využije na opakovanie a doplnenie učiva, na kurz na ochranu života a zdravia a kurzy pohybových aktivít v prírode ap. a v poslednom ročníku na absolvovanie záverečnej skúšky.

d) Trieda sa môže deliť na skupiny podľa potrieb odboru štúdia a podľa podmienok školy.

e) Hodnotenie a klasifikácia vyučovacích predmetov sa riadi všeobecne záväznými právnymi predpismi.

f) Súčasťou vzdelávacej oblasti „Človek a hodnoty“ sú predmety náboženská výchova v alternatíve s etickou výchovou. Predmety etická výchova/náboženská výchova sa vyučujú podľa záujmu žiakov v skupinách najviac 20 žiakov.

g) Súčasťou vzdelávacej oblasti „Človek a spoločnosť“ je predmet občianska náuka.

h) Na cirkevných školách je povinnou súčasťou vzdelávacej oblasti „Človek a hodnoty“ predmet náboženstvo (podľa konfesie zriaďovateľa). Predmet etická výchova môže škola vyučovať v rámci voliteľných predmetov. Súčasťou vzdelávacej oblasti „Človek a spoločnosť“ je predmet občianska náuka.

i) Súčasťou vzdelávacej oblasti „Matematika a práca s informáciami“ je predmet matematika, ktorý sa vyučuje podľa jeho účelu v danom odbore štúdia. Predmet informatika môže škola vyučovať v rámci voliteľných predmetov.

j) Súčasťou vzdelávacej oblasti „Zdravie a pohyb“ je predmet telesná a športová výchova. Tento predmet možno vyučovať aj v popoludňajších hodinách a spájať do viachodinových celkov.

k) Riaditeľ školy po prerokovaní s pedagogickou radou na návrh predmetových komisií rozhodne, ktoré predmety v rámci teoretického vzdelávania a praktickej prípravy možno spájať do viachodinových celkov.

l) Praktická príprava sa realizuje podľa všeobecne záväzných právnych predpisov. Pre kvalitnú realizáciu vzdelávania je potrebné vytvárať podmienky pre osvojovanie požadovaných praktických zručností a činností formou odborného výcviku. Na odbornom výcviku sa môžu žiaci deliť do skupín, najmä s ohľadom na bezpečnosť a ochranu zdravia pri práci a na hygienické požiadavky podľa všeobecne záväzných právnych predpisov. Počet žiakov na jedného majstra odbornej výchovy sa riadi všeobecne záväznými právnymi predpismi.

m) Disponibilné hodiny sú prostriedkom na modifikáciu učebného plánu v školskom vzdelávacom programe a súčasne na vnútornú a vonkajšiu diferenciáciu štúdia na strednej odbornej škole. O ich využití rozhoduje vedenie školy na základe vlastnej koncepcie výchovy a vzdelávania podľa návrhu predmetových komisií a po prerokovaní v pedagogickej rade. Možno ich využiť na posilnenie hodinovej dotácie základného učiva (povinných predmetov) alebo na zaradenie ďalšieho rozširujúceho učiva (voliteľných predmetov) v učebnom pláne. Disponibilné hodiny sú spoločné pre všeobecné a odborné vzdelávanie.

n) Súčasťou výchovy a vzdelávania žiakov je kurz na ochranu života a zdravia a kurz pohybových aktivít v prírode, ktoré sú uvedené v učebnom pláne školského vzdelávacieho programu. Kurz na ochranu života a zdravia má samostatné tematické celky s týmto obsahom: riešenie mimoriadnych udalostí – civilná ochrana, zdravotná príprava, pobyt a pohyb v prírode, záujmové technické činnosti a športy. Organizuje sa v druhom ročníku štúdia a trvá tri dni po šesť hodín, resp. 5 dní pri realizácii internátnou formou. Účelové cvičenia sú súčasťou prierezovej témy Ochrana života a zdravia. Uskutočňuje sa jedno v každom ročníku štúdia, 6 hodín v teréne. Kurz pohybových aktivít v prírode sa koná v rozsahu piatich vyučovacích dní, najmenej však v rozsahu 15 vyučovacích hodín. Organizuje sa jeden v 1. ročníku štúdia.